Ingen amcar-utstilling i Frognerparken 4. juli

Bymiljøetaten sier nei til amerikanske veteranbiler i Frognerparken i forbindelse med 4. juli-feiringen.

Festivitas og boder er OK i Frognerparken 4. juli, men Bymiljøetaten sier nei til veteranbilene. HEIKO JUNGE, NTB scanpix

27. jan. 2020 16:26 Sist oppdatert 27. januar 2020

I mange år har gamle, amerikanske biler inntatt grøntområdet bak scenen i Frognerparken under feiringen av USAs nasjonaldag 4. juli. Nå er det slutt. Bymiljøetaten har gitt beskjed til arrangøren av den store festen, American Coordinating Council of Norway, ACCN, at årets feiring blir uten amerikanske veteranbiler på grøntområdet. Dette faller bilentusiastene tungt for brystet.

– Bilen er en stor del av amerikansk kultur og et populært innslag under feiringen av den amerikanske nasjonaldagen, sier markedsansvarlig i Amcar Norge, Henning Kjensli.

Hvert år har gamle, amerikanske biler fått stå på grøntområdet bak scenen.

– Vi har bare fått lovord og gode tilbakemeldinger og aldri observert at bilene har gjort noen skade på Frognerparken. Det er trist at et så fint kulturarrangement skal forringes fordi Bymiljøetaten ikke liker at det er biler der. Dette er billig symbolpolitikk fra Bymiljøetaten, sier han.

Les også: Grombilene forsvinner ut av landet

Fete amerikanske glis er ikke ønsket i Frognerparken 4. juli. Rolf Chr. Ulrichsen

Vil beskytte sårbar park

– Vi skjønner at dette på mange måter gir flotte rammer for å vise entusiasme og bilkultur. Men det er feil arena, sier kommunikasjonsdirektør Richard Kongsteien i Bymiljøetaten.

– Forvaltningsbeslutningen er tatt faglig. Det handler om totalbelastning og hva vi ønsker å fylle parkene i byen med. Frognerparken er en fredet, grønn park under press. Den er sårbar, og vi jobber for å begrense slitasje. Å slippe inn et 50-tall biler er ikke ønskelig, sier Kongsteien.

Amcar-entusiastene har stort treff i Lillestrøm 4. juli, men får ikke parkere i Frognerparken i år. Rolf Chr. Ulrichsen

Han sier at det aldri har vært søkt om å ha amcar-treff i parken, men at arrangøren av 4. juli -festen, ACCN, har fått beskjed om at det i år ikke blir tillatt med biler i grøntarealet.

– Festivitas og boder er OK, men biler må vi finne et annet sted til, sier Kongsteien.

– Kan det bli aktuelt å tillate bilutstillingen på en av parkeringsplassene i tilknytning til parken?

– Vi tar gjerne en dialog for å se om det er alternative plasser og skjønner at entusiaster gjerne vil vise frem bilene sine. Men vi må finne riktig arena, for vi ønsker ikke å ha biler parkert på plenen i Frognerparken, fastslår Kongsteien.

Les også: Gutta i røyken